19-årige Lærke Møller fra Aalborg DH går en stor håndboldfremtid i møde. Det er alle omkring hende og landsholdet sikre på

Stillingen er 25-26 i de danske håndboldkvinders EM-kamp mod Ungarn kort før tid, da Danmark får tilkendt et straffekast. Bolden ligger og venter på, at nogen skal samle den op. 19-årige Lærke Møller kigger hen på landstræner Jan Pytlick, får et nik og gør klar til at skyde. Med et hårdt svirp sender hun læderet i nettet og sikrer dermed Danmark det ene point, der var nok til at indløse billet til mellemrunden. Modigt gået af holdets næstyngste spiller, men også meget betegnende for den selvtillid og ukuelighed, som Aalborg DH-spilleren besidder. Egenskaber, som Rikke Skov allerede lagde mærke til for to år siden, da Møller næsten lige havde debuteret for sin nordjyske klub i en Champions League-kamp og stod foran at skulle møde Viborg i DM-semifinalerne. - Jeg kan huske, at hun blev interviewet på tv, hvor hun sagde, at Aalborg DH sagtens kunne slå Viborg. Det synes jeg var modigt sagt af en 17-årig, og det viser noget af hendes fandenivoldskhed. Det er også fedt at se, at hun altid har labben i vejret eller knytter næven, når hun scorer, i stedet for at ligne en undskyldning for sig selv, siger Skov. Jan Leslie Pedersen var som træner for Aalborg DH ikke bleg for at give Lærke Møller seniordebut i en tidlig alder. - Hun er fantastisk til at læse spillet og sætte det op. Hun lader sig ikke gå på af at have lavet to fejl, og hun tror på det, hun har gang i. Hun har alle muligheder for at blive en fantastisk håndboldspiller, lyder skudsmålet fra den nuværende herretræner i Skjern. Trods det åbenlyse talent, som også kom til udtryk på ungdomslandsholdet under sommerens U-VM, var landstræner Jan Pytlick i lang tid ikke sikker på, om han turde satse på Møller i EM-truppen. Spørgsmålet var, hvordan en så ung spiller ville reagere under et hårdere pres, og om hun kunne falde ind i truppen på bare få måneder. - Inden vi skulle spille World Cup i oktober var jeg faktisk usikker på hende. For selv om hun har spillet godt i Aalborg, så har hun ikke nær vist det, hun gjorde i Århus og mod Ungarn forleden. Det har imponeret mig, siger Pytlick, der da heller ikke har fortrudt sit valg, og som glæder sig til at fortsætte arbejdet med at gøre Møller endnu bedre og endnu mere værdifuld for holdet. - En af hendes helt store spidskompetencer er kontrafasen, hvor hun er vanvittigt dygtig. Efter denne slutrunde skal vi arbejde med at få hende integreret i forsvaret og på den måde bedre kunne udnytte hendes styrker, når det går hurtigt den anden vej, siger Pytlick. /ritzau/